**Ministru kabineta noteikumu projekta** **„Grozījums Ministru kabineta 2010.gada 10.augusta noteikumos Nr.740 „Kārtība, kādā ziņo par Eiropas Savienības struktūrfondu un Kohēzijas fonda ieviešanā konstatētajām neatbilstībām, pieņem lēmumu par piešķirtā finansējuma izlietojumu un atgūst neatbilstošos izdevumus”” sākotnējās ietekmes novērtējuma ziņojums (anotācija)**

|  |
| --- |
| 1. **Tiesību akta projekta izstrādes nepieciešamība**
 |
|  1. |  Pamatojums | Eiropas Savienības struktūrfondu un Kohēzijas fonda vadības likuma18.panta 3.punkts.Ministru kabineta 2012.gada 12.jūnija protokollēmuma Nr.33 51.§ 2.punkts. |
|  2. |  Pašreizējā situācija un problēmas | Pamatojoties uz Labklājības ministrijas izteikto priekšlikumu, Ministru kabineta 2012.gada 12.jūnija sēdē (prot. Nr.33 51.§ 2.punkts) Finanšu ministrijai tika uzdots kopīgi ar Labklājības ministriju un, pieaicinot arī citu ieinteresēto ministriju pārstāvjus, sagatavot un noteiktā kārtībā Ministru kabinetā iesniegt priekšlikumus grozījumiem Ministru kabineta 2010.gada 10.augusta noteikumos Nr.740 „Kārtība, kādā ziņo par Eiropas Savienības struktūrfondu un Kohēzijas fonda ieviešanā konstatētajām neatbilstībām, pieņem lēmumu par piešķirtā finansējuma izlietojumu un atgūst neatbilstošos izdevumus” (turpmāk – MK noteikumi), lai minētajā normatīvajā aktā noteiktu kārtību, kādā piemēro proporcionālo finanšu korekciju Eiropas Savienības struktūrfondu un Kohēzijas fonda projektiem. Šobrīd proporcionālo finanšu korekciju piemērošanas kārtību un pamatprincipus nosaka Finanšu ministrijas kā Eiropas Savienības struktūrfondu un Kohēzijas fonda vadošās iestādes sadarbībā ar pārējām Eiropas Savienības struktūrfondu un Kohēzijas fonda vadībā iesaistītajām institūcijām izstrādātas vadlīnijas Nr.10.10 „Vadlīnijas par finanšu korekciju piemērošanu Eiropas Savienības fondu finansētajos projektos” (turpmāk – vadlīnijas). Tas nozīmē, ka, ja praksē tiek konstatēta neatbilstība, attiecīgā atbildīgā iestāde vai sadarbības iestāde no finansējuma saņēmēja neatgūst visu izdevumu summu, kuru finansējuma saņēmējs veicis neatbilstoši normatīvo aktu un civiltiesiskā līguma vai vienošanās par projekta īstenošanu nosacījumiem, bet gan piemēro finansējuma saņēmējam labvēlīgāku risinājumu – Eiropas Savienības fonda projekta ietvaros neatbilstoši veiktos izdevumus atgūt proporcionāli konstatētajai neatbilstībai. Minētā proporcija ir noteikta vadlīniju skalā, kur pretī katram procentuālajam apjomam tiek likti konkrēti prakses piemēri. Vienveidīgas prakses uzturēšanas nolūkā vadlīnijās ietvertā skala tiek regulāri aktualizēta, skaņojot to visu iepriekš minēto iestāžu līmenī, kā arī katru ceturksni papildus apspriesta MK noteikumu 11.punktā minētajā sanāksmē par attiecīgajā ceturksnī konstatētajām neatbilstībām. Lai pildītu Ministru kabineta 2012.gada 12.jūnija sēdē lemto, nepieciešams pilnveidot MK noteikumos ietverto tiesisko regulējumu. MK noteikumu projekta mērķis ir noteikt proporcionālo finanšu korekciju piemērošanas nosacījumus, saglabājot iepriekš minēto vadlīniju regulējumu. Minēto pamato fakts, ka proporcionālās finanšu korekcijas piemērošana un apjoms balstās uz konkrētu piemēru individuālu analīzi, līdz ar to MK noteikumu līmenī ir iespējams noteikt tikai proporcionālo finanšu korekciju piemērošanas nosacījumus. Konkrētu korekciju apmēru un piemērošanas mehānismu nepieciešams saglabāt darba dokumenta, tas ir, vadlīniju, līmenī.Papildus skaidrojam, ka šāda prakse pastāv arī citās Eiropas Savienības dalībvalstīs. |
|  3. | Saistītie politikas ietekmes novērtējumi un pētījumi | Nav attiecināms. |
|  4. | Tiesiskā regulējuma mērķis un būtība | Lai pildītu Ministru kabineta 2012.gada 12.jūnija protokollēmuma Nr.33 51.§ 2.punktā doto uzdevumu, Finanšu ministrija ir sagatavojusi un noteiktā kārtībā izvērtēšanai citām Eiropas Savienības struktūrfondu un Kohēzijas fonda vadībā iesaistītajām institūcijām virza priekšlikumu par finanšu korekcijas tiesiskā regulējuma iekļaušanu MK noteikumos. MK noteikumu grozījuma mērķis ir noteikt nosacījumus finanšu korekcijas piemērošanai attiecībā uz Eiropas Savienības struktūrfondu un Kohēzijas fonda projektos konstatētajām neatbilstībām. MK noteikumu projekts paredz noteikt, ka līgumslēdzējs, ņemot vērā tā rīcībā esošo informāciju, kā arī vadošās iestādes, revīzijas iestādes, sertifikācijas iestādes, maksājumu iestādes vai atbildīgās iestādes sniegto informāciju par projektā konstatēto iespējamo neatbilstību, pieņem lēmumu par neatbilstības konstatēšanu. Ja līgumslēdzējs, pieņemot šajā punktā minēto lēmumu, konstatē, ka neatbilstoši veikto izdevumu summu nav iespējams konkrēti noteikt vai būtu nesamērīgi samazināt projekta attiecināmo izmaksu summu par visu izdevumu summu, kurus finansējuma saņēmējs veicis neatbilstoši normatīvo aktu un civiltiesiska līguma vai vienošanās par projekta īstenošanu nosacījumiem, līgumslēdzējs saskaņā ar vadošās iestādes izstrādātajām vadlīnijām par finanšu korekciju piemērošanu piemēro proporcionālo finanšu korekciju. ES fondu finansējuma saņēmēju tiesiskās noteiktības interesēs MK noteikumu projektā ir arī noteikts, ka attiecināmo izmaksu summas proporcionālās samazināšanas pamatprincipus vadošā iestāde nosaka vadlīnijās par finanšu korekciju piemērošanu. Lai arī faktiski šādas vadlīnijas jau ir izstrādātas un praksē tiek piemērotas, šis punkts pēc būtības nodrošina gan to, ka līgumslēdzējiem (atbildīgajām iestādēm un sadarbības iestādēm) ir jāievēro vadlīnijās minētie principi, gan arī to, ka finansējuma saņēmēji ir informēti par šādām vadlīnijām un var paļauties uz to, ka līgumslēdzējs tās piemēros, ja būs nepieciešams attiecināmo izmaksu summu samazināt proporcionāli, kā arī to, ka visos līdzīgos gadījumos tiek piemērota vienāda finanšu korekcija. |
|  5. | Projekta izstrādē iesaistītās institūcijas | Nav |
|  6. | Iemesli, kādēļ netika nodrošināta sabiedrības līdzdalība | Nav attiecināms. |
|  7. |  Cita informācija | Papildus skaidrojam, ka gadījumā, ja līgumslēdzējs finansējuma saņēmējam piemēros finanšu korekciju, kas būs atšķirīga no revīzijas iestādes ierosinātās, sertifikācijas iestāde no Eiropas Komisijas deklarējamajiem izdevumiem ieturēs tos izdevums, kurus revīzijas iestāde atzinusi kā neatbilstošus (MK noteikumu 6.1punkts). Finanšu ministrija kā Eiropas Savienības fondu vadošā iestāde informāciju par minētajiem gadījumiem apkopos un ceturkšņa ietvaros sniegs Ministru kabinetam. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Eiropas Savienības struktūrfondu un Kohēzijas fonda vadībā iesaistītās atbildīgās iestādes un sadarbības iestādes. |
|  2. |  Projekta izpildes ietekme uz pārvaldes funkcijām | Nav ietekmes. |
|  3. |  Projekta izpildes ietekme uz pārvaldes institucionālo struktūru.Jaunu institūciju izveide | Nav ietekmes. |
|  4. |  Projekta izpildes ietekme uz pārvaldes institucionālo struktūru.Esošu institūciju likvidācija |  Nav ietekmes. |
|  5. |  Projekta izpildes ietekme uz pārvaldes institucionālo struktūru.Esošu institūciju reorganizācija | Nav ietekmes. |
|  6. |  Cita informācija | Nav |

# Anotācijas II, III, IV, V, VI sadaļa – projekts šo jomu neskar.

# Finanšu ministrs A.Vilks

08.11.2012. 11:46

845

Z.Logina

67083936

Zane.Logina@fm.gov.lv